รัฐบาลไทย-ข่าวทำเนียบรัฐบาล-คปภ. ผุด "นครพนมโมเดลประกันภัย" เน้นมาตรการป้องกันควบคู่การเยียวยาสู้ภัยน้ำท่วมภาคอีสาน
วันพุธที่ 2 สิงหาคม 2560
คปภ. ผุด "นครพนมโมเดลประกันภัย" เน้นมาตรการป้องกันควบคู่การเยียวยาสู้ภัยน้ําท่วมภาคอีสาน
• "สุทธิพล"ยกทีมผู้บริหาร คปภ. ลงพื้นที่บูรณาการความร่วมมือภาครัฐ- อุตสาหกรรมประกันภัยทั้งระบบเพื่อวางมาตรการป้องกันและเยียวยาด้านการประกันภัยแก่ประชาชนในพื้นที่อีสาน โดยใช้จังหวัดนครพนมนําร่อง
ดร.สุทธิพล ทวีชัยการ เลขาธิการคณะกรรมการกํากับและส่งเสริมการประกอบธุรกิจประกันภัย (คปภ.) เปิดเผยว่า จากสถานการณ์น้ําท่วมในภาคตะวันออกเฉียงเหนือยังน่าเป็นห่วงและอยู่ในภาวะวิกฤต โดยเฉพาะอย่างยิ่งในจังหวัดสกลนคร และจังหวัดนครพนมที่ปริมาณน้ํายังเอ่อล้นเข้าท่วมพื้นที่การเกษตร ส่งผลให้ประชาชนได้รับความเสียหายทั้งบ้านเรือนและทรัพย์สินเป็นจํานวนมาก ซึ่งสํานักงาน คปภ. มีความห่วงใยประชาชนที่ได้รับผลกระทบจากภัยน้ําท่วมในครั้งนี้เป็นอย่างมาก ดังนั้นเมื่อวันที่ 1 สิงหาคม 2560 ตนและคณะผู้บริหาร สํานักงาน คปภ.พร้อมด้วยผู้อํานวยการภาค 3 ภาค 4 และ ภาค 5 ได้ลงพื้นที่ในภาคอีสานที่เป็นพื้นที่เสี่ยงภัยน้ําท่วม เริ่มที่จังหวัดนครพนม โดยมีการมอบเครื่องอุปโภค บริโภค และน้ําดื่มให้กับผู้ประสบภัยน้ําท่วมผ่านนายสมชาย วิทย์ดํารง ผู้ว่าราชการจังหวัดนครพนม เป็นผู้รับมอบ ณ ศาลากลางจังหวัดนครพนม เพื่อนําไปแจกจ่ายให้กับประชาชนที่ประสบภัยน้ําท่วม
ในโอกาสนี้ เลขาธิการ คปภ. ได้เป็นประธานการประชุมบูรณาการการทํางานเตรียมการป้องกันและช่วยเหลือภัยน้ําท่วมโดยประชุมร่วมกับ สํานักงานป้องกันและบรรเทาสาธารณภัยจังหวัดนครพนม บริษัทประกันภัย บริษัท กลางคุ้มครองผู้ประสบภัยจากรถ จํากัด สาขาธนาคารพาณิชย์ ธนาคารเพื่อการเกษตรและสหกรณ์การเกษตร (ธ.ก.ส.) รวมถึงภาคธุรกิจในจังหวัดนครพนม ซึ่งจากการประชุมบูรณาการร่วมกันในครั้งนี้ ได้ข้อสรุปเกี่ยวกับมาตรการดําเนินการด้านประกันภัยเป็น 2 ส่วน คือ ส่วนแรกมาตรการป้องกันสําหรับพื้นที่ที่ยังไม่ถูกน้ําท่วมเพื่อลดผลกระทบ และส่วนที่สอง มาตรการเยียวยาในพื้นที่ที่ถูกน้ําท่วมแล้วเพื่อเร่งบูรณาการเยียวยาผู้ประสบภัยและประสานความร่วมมือด้านข้อมูลการจัดทําประกันภัย ประสานงานการสํารวจภัยและการประเมินความเสียหาย รวมทั้งรวบรวมข้อมูลความเสียหาย ประสานติดตาม เร่งรัดให้มีการชดใช้ค่าสินไหมทดแทน อย่างรวดเร็ว ถูกต้องและเป็นธรรม พร้อมได้เน้นย้ําให้ยึดถือแนวทางการจ่ายค่าสินไหมทดแทนประกันภัยรถยนต์ที่เคยปฏิบัติเกี่ยวกับการซ่อมรถยนต์ที่ถูกน้ําท่วมเมื่อปี 2554 เพื่อป้องกันการเอาเปรียบผู้เอาประกันภัยที่รถยนต์ถูกน้ําท่วมได้รับความเสียหาย รวมทั้งขอความร่วมมือในการจัดหาพื้นที่กลางสําหรับจอดรถเพื่อป้องกันไม่ให้รถยนต์ของประชาชนถูกน้ําท่วมโดยในส่วนภาครัฐ สํานักงานป้องกันและบรรเทาสาธารณภัยจังหวัดนครพนมรับไปดําเนินการจัดหาสถานที่ ส่วนภาคเอกชน ประธานหอการค้าจังหวัดนครพนมรับไปดําเนินการต่อไป
ในส่วนของเกษตรกรชาวนา ได้ขอความร่วมมือให้ ธ.ก.ส. เร่งประชาสัมพันธ์ให้เกษตรกรชาวนาในพื้นที่ที่ยังไม่ถูกน้ําท่วมให้รีบทําประกันภัยข้าวนาปี เพื่อบริหารความเสี่ยงภัยจากภัยน้ําท่วม ส่วนพื้นที่นาที่ถูกน้ําท่วมและได้ทําประกันภัยข้าวนาปีไว้แล้วให้เร่งสํารวจเพื่อจ่ายค่าสินไหมทดแทนอย่างเร่งด่วนต่อไป
"การลงพื้นที่น้ําท่วมในจังหวัดนครพนมของ สํานักงาน คปภ. ครั้งนี้ถือเป็นโมเดลในการกําหนดมาตรการเพื่อรับมือภัยน้ําท่วมสําหรับพื้นที่ที่ยังไม่ถูกน้ําท่วม โดยเน้นมาตรการป้องกันควบคู่กับมาตรการเยียวยา โดยสํานักงาน คปภ. จะใช้โมเดลนี้เป็นมาตรการด้านประกันภัยในการบริหารความเสี่ยงและสู้ภัยน้ําท่วมในพื้นที่อื่นต่อไป"
เลขาธิการ คปภ. กล่าวด้วยว่า นอกจากนี้ สํานักงาน คปภ. ยังเตรียมออกมาตรการเพื่อเยียวยาสําหรับพื้นที่ที่ประสบภัยน้ําท่วม ด้วยการออกคําสั่งนายทะเบียนเพื่อผ่อนผันเงื่อนไขกรมธรรม์ประกันภัยในเขตพื้นที่ประสบอุทกภัย เพื่อช่วยเหลือประชาชนผู้เอาประกันภัย เช่น มาตรการในการขยายระยะเวลาการผ่อนผันการชําระเบี้ยประกันภัยให้กับผู้เอาประกันภัยจากเดิม 31 วัน เป็นไม่เกิน 91 วัน มาตรการในการยกเว้นดอกเบี้ยและงดการตรวจสุขภาพในกรณีต่ออายุกรมธรรม์เป็นระยะเวลาไม่เกิน 6 เดือน นับแต่วันที่กรมธรรม์ประกันภัยหมดอายุและมาตรการในการยกเว้นดอกเบี้ยการชําระคืนเงินกู้ชําระเบี้ยประกันภัยโดยอัตโนมัติภายใน 6 เดือน นับแต่วันที่ครบกําหนดชําระ รวมทั้งการออกมาตรการภายใต้กรอบอํานาจหน้าที่เพื่อช่วยเหลือผู้ประสบภัยโดยออกประกาศ สํานักงาน คปภ. อนุญาตให้ตัวแทนประกันชีวิต ตัวแทนประกันวินาศภัย นายหน้าประกันชีวิต นายหน้าประกันวินาศภัยในพื้นที่ที่เกิดเหตุอุทกภัยที่ใบอนุญาตสิ้นอายุให้สามารถขอขยายระยะเวลาพร้อมขอต่ออายุใบอนุญาตได้ภายใน 15 วันนับแต่วันที่เหตุการณ์ที่จําเป็นสืบเนื่องจากเหตุอุทกภัยนั้นได้สิ้นสุดลง สําหรับความเสียหายที่เกิดขึ้นกับทรัพย์สินที่ทําประกันภัยไว้
“ความเดือดร้อนของพี่น้องประชาชนเป็นเรื่องที่คนไทยทั้งประเทศไม่อาจนิ่งดูดาย สํานักงาน คปภ. จะใช้สรรพกําลังและเครือข่ายภายใต้กรอบอํานาจหน้าที่เพื่อช่วยเหลือเยียวยาผู้ประสบภัยในพื้นที่จังหวัดภาคตะวันออกเฉียงเหนืออย่างเต็มที่ อย่างไรก็ตาม ขอฝากพี่น้องประชาชนว่าการประกันภัยจะสามารถบรรเทาความเดือดร้อนจากภัยต่างๆที่เกิดขึ้นได้ ขอให้พิจารณาเลือกซื้อตามความเหมาะสมและความเสี่ยงภัยของตน โดยเฉพาะอย่างยิ่งการประกันภัยข้าวนาปี และหากมีข้อสงสัยขอให้ติดต่อ สํานักงาน คปภ.ในพื้นที่ หรือ สายด่วน คปภ. 1186” ดร.สุทธิพล กล่าวในที่สุด